Aktar minn 2,000 persuna diġa’ ffirmaw petizzjoni favur l-annimali fiċ-ċirku wara li tħabbar li dawn ser ikunu projbiti mis-sena d-dieħla. Din il-petizzjoni ser tkun ippreżentata lill-awtoritajiet bit-tama li tkun riveduta d-deċizjoni li jipprojbixxu l-annimali taċ-ċirku. Waqt li għaddejja l-kampanja għall-ġbir ta’ firem favur l-annimali fiċ-ċirku, fl-aħħar sigħat il-midja tħalliet tidħol wara l-kwinti biex tosserva kif jinżammu l-annimali taċ-ċirku li bħalissa jinsab f’Malta. Il-Veterenarju Gareth Grech  saħaq li l-annimali huma miżmuma skont ir-regolamenti ewropej għal ħarsien tal-annimali. Spjega li anke l-annimali kbar għandhom wkoll spazju miftuħ ma’ ġemb il-ġaġeġ Dr Grech qal li s-sidien taċ-ċirku mhux biss huma obbligati li josservaw ir-regolamenti iżda jaqblihom li l-annimali jinżammu f’kundizzjoni tajba biex jidhru sbieħ u jkunu b’saħħithom waqt il-wirjiet. Silvio Zammit, wiehed mill-imprendituri li jgib iċ-ċirku f’Malta, spega li l-awtoritajiet jagħmlu spezzjonijiet kontinwi biex ikun assigurat li l-annimali qegħdin jinżammu f’kundizzjoni tajba. Is-Sur Zammit qal li mhux sew li d-deċizzjoni biex ma jitħallewx annimali fiċ-ċirku ittieħted wara 350 persuna esprimew din il-fehma f’konsultazzjoni fuq l-internet. Qal li ċ-ċirku huwa l-uniku post fejn in-nies li ma jistgħux isiefru jistgħu jaraw l-annimali mill-viċin. Mistoqsi jekk hemmx pajjiżi oħra li ma jittollerawx l-użu tal-annimali fiċ-ċirku, is-sur Zammit qal li fl-Italja hemm 800 ċirku u anke fi Franza u l-Ġermanja hemm ċirki li għandhom l-annimali.